Halldór Benjamín Þorbergsson
Halldór Benjamín Þorbergsson (5. apríl 1979) er íslenskur viðskiptafræðingur og framkvæmdastjóri Samtaka atvinnulífsins.

Halldór Benjamín hefur verið framkvæmdastjóri Samtaka atvinnulífsins frá 2016 en starfaði áður sem framkvæmdastjóri viðskiptaþróunar hjá Icelandair Group.

Halldór Benjamín mun yfirgefa Samtök atvinnulífsins á vormánuðum 2023 og hefja störf sem forstjóri Regins, fasteignafélags.

Ferill 
Halldór Benjamín er stúdent af eðlisfræðibraut Menntaskólans í Reykjavík, lauk hagfræðiprófi frá Háskóla Íslands og er með MBA gráðu frá Oxford háskóla.

Hann starfaði um tíma sem hagfræðingur og síðar framkvæmdastjóri Viðskiptaráðs Íslands. Hann hefur einnig starfað hjá Milestone, Norræna Fjárfestingabankanum og Hagfræðistofnun Háskóla Íslands. Halldór hefur sinnt stundakennslu í þjóðar- og rekstrarhagfræði við Háskóla Íslands og Háskólann í Reykjavík.

Samtök atvinnulífsins 
Sem framkvæmdastjóri Samtaka atvinnulífsins hefur Halldór Benjamín leitt kjaraviðræður fyrir hönd atvinnurekenda. Þar á meðal eru viðræðurnar sem leiddu til Lífskjarasamningsins 2019 og kjaraviðræður á vormánuðum 2023 þar sem Efling og Samtök atvinnulífsins tókust hart á.

Einkalíf 
Halldór Benjamín er giftur Guðrúnu Ásu Björnsdóttur, sérfræðilækni og aðstoðarmanni heilbrigðisráðherra. Þau eiga fjögur börn.

Tilvísanir

Fólk fætt árið 1979
Íslenskir viðskiptafræðingar